作者：王易简
词牌/韵律：庆宫春・高阳台

paragraphs: 庭草春迟，汀苹香老，数声珮悄苍玉。
年晚江空，天寒日暮，壮怀聊寄幽独。
倦游多感，更西北、高楼送目。
佳人不见，慷慨悲歌，夕阳乔木。
紫霞洞窅云深，袅袅馀香，凤箫谁续。
桃花赋在，竹枝词远，此恨年年相触。
翠笺芳字，谩重省、当时顾曲。
因君凝伫，依约吴山，半痕蛾绿。